Knud Voss
Knud Voss, 1929-1991, dansk kunsthistoriker, mag.art. 1958, direktør for Skagens Museum 1973-87. Voss har især forsket inden for arkitekturhistorie; i 1966 blev han dr.phil. med disputatsen Bygningsadministrationen i Danmark under Enevælden, og i 1971 udkom Arkitekten Nicolai Eigtved. Han har også beskæftiget sig med dansk malerkunst og foruden kunstnermonografier skrevet bl.a. Guldalderens malerkunst (1968), Skagensmalerne (1975), Guldaldermalerne (1976), Fynboerne (1977) og Fynsk malerkunst (1991).